b'\n_START_ARTICLE_\nViktor Dankl von Krasnik\n_START_SECTION_\nVojna karijera\n_START_PARAGRAPH_\nViktor Dankl ro\xc4\x91en je 18. rujna 1854. u Udinama. Danklov otac je bio satnik u austrijskoj vojsci koji je slu\xc5\xbeio u blizini Venecije. Nakon o\xc4\x8devog umirovljenja 1865. Danklova obitelj se nastanila u G\xc3\xb6rzu gdje je Dankl poha\xc4\x91ao srednju \xc5\xa1kolu koju je nastavio i zavr\xc5\xa1io u Trstu. Nakon zavr\xc5\xa1etka srednje \xc5\xa1kole Dankl je \xc5\xa1kolovanje nastavio u kadetskoj \xc5\xa1koli u St. Poltenu, nakon \xc4\x8dega od 1869. poha\xc4\x91a Terezijansku vojnu akademiju u Be\xc4\x8dkom Novom Mjestu. Po zavr\xc5\xa1etku vojne akademije sa \xc4\x8dinom poru\xc4\x8dnika slu\xc5\xbei u 3. pukovniji smje\xc5\xa1tenoj u Ennsu. Od 1877. poha\xc4\x91a vojni te\xc4\x8daj u Be\xc4\x8du kojeg zavr\xc5\xa1ava 1880. godine nakon \xc4\x8dega slu\xc5\xbei kao sto\xc5\xbeerni \xc4\x8dasnik u 8. konji\xc4\x8dke brigade smje\xc5\xa1tene u Pragu. Godine 1896. postaje na\xc4\x8delnikom sto\xc5\xbeera XIII. korpusa sa sjedi\xc5\xa1tem u Zagrebu koju du\xc5\xbenost obavlja do 1899. kada postaje na\xc4\x8delnikom sredi\xc5\xa1njeg ureda Glavnog sto\xc5\xbeera. Dankl je 1903. promaknut u \xc4\x8din general bojnika, te istodobno postaje zapovjednikom 66. pje\xc5\xa1a\xc4\x8dke brigade. Godine 1905. dobiva zapovjedni\xc5\xa1tvo nad 16. pje\xc5\xa1a\xc4\x8dkom brigadom smje\xc5\xa1tenom u Trstu, dok je 1907. promaknut u \xc4\x8din podmar\xc5\xa1ala, te postaje i zapovjednikom 36. pje\xc5\xa1a\xc4\x8dke divizije smje\xc5\xa1tene u Zagrebu. U velja\xc4\x8di 1912. dobiva zapovjedni\xc5\xa1tvo nad XIV. korpusom sa sjedi\xc5\xa1tem u Innsbrucku, dok je u listopadu te iste godine promaknut u \xc4\x8din generala konjice. \xc4\x8cetrnaestim korpusom koji je bio zadu\xc5\xbeen za obranu Tirola zapovijedao je do po\xc4\x8detka Prvog svjetskog rata.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata Dankl je imenovan zapovjednikom 1. armije koja se zajedno sa 4. armijom nalazila na sjevernom dijelu austrougarskog rasporeda na Isto\xc4\x8dnom boji\xc5\xa1tu. Dankl je prema austrougarskom planu 22. kolovoza 1914. pre\xc5\xa1ao rijeku San, te se sukobio sa ruskom 4. armijom koju je porazio u \xc4\x8detverodnevnoj Bitci kod Krasnika \xc5\xa1to je bila prva austrougarska pobjeda u Prvom svjetskom ratu. Za zapovijedanje u navedenoj bitci Dankl je odlikovan Ordenom vojnog reda Marije Terezije, te je postao vrlo popularan u javnosti. Me\xc4\x91utim, zbog poraza austrougarske vojske na isto\xc4\x8dnom dijelu austrougarskog rasporeda Dankl se kako bi izbjegao okru\xc5\xbeivanje morao povu\xc4\x87i na polo\xc5\xbeaje sjeverno od Krakowa._NEWLINE_Tijekom zime 1914-15 Dankl je zapovijedao na relativno mirnom dijelu Isto\xc4\x8dnog boji\xc5\xa1ta budu\xc4\x87i njegova 1. armija nije sudjelovala u Karpatskim operacijama. U svibnju 1915. Danklova armija je uslijed njema\xc4\x8dkog proboja ruskog fronta prilikom ofenzive Gorlice-Tarnow tako\xc4\x91er napredovala, ali je njezino napredovanje zaustavljeno ruskim protunapadom kod Opatowa._NEWLINE_Nakon \xc5\xa1to je Italija u\xc5\xa1la u rat na strani Antante Dankl je premje\xc5\xa1tan na Talijansko boji\xc5\xa1te gdje je preuzeo zapovjedni\xc5\xa1tvo nad jedinicama Zemaljske obrane Tirola. Iako su austrougarske jedinice kojima je Dankl zapovijedao bile lo\xc5\xa1e opremljene i broj\xc4\x8dano inferiorne talijanskima, Dankl je uspio sprije\xc4\x8diti da front bude probijen i da jedinice talijanske vojske prodru u Austro-Ugarsku._NEWLINE_U o\xc5\xbeujku 1916. Dankl je imenovan zapovjednikom novoformirane 11. armije, dok je u svibnju promaknut u general pukovnika Zapovijedaju\xc4\x87i navedenom armijom Dankl sudjeluje u Tirolskoj ofenzivi kojoj je cilj bio zauzimanje Venecije iz smjera Tirola. Danklove jedinice su uspjele u po\xc4\x8detku uspjele izvr\xc5\xa1iti proboj prve i druge talijanske linije, ali je napredovanje zaustavljeno uslijed problema sa opskrbom i produljenih opskrbnih linija. Osim toga, na Isto\xc4\x8dnom boji\xc5\xa1tu ruska vojska je uspje\xc5\xa1no zapo\xc4\x8dela Brusilovljevu ofenzivu zbog \xc4\x8dega su na isto morala biti upu\xc4\x87ena austrougarska poja\xc4\x8danja._NEWLINE_Nakon zavr\xc5\xa1etka Tirolske ofenzive za neuspjeh iste okrivljen je Dankl. Dankl je morao odstupiti s mjesta zapovjednika 11. armije slu\xc5\xbebeno, zbog zdravstvenih razloga, iako je i prije razrje\xc5\xa1enja poslao pismo kojim daje ostavku na mjesto zapovjednika._NEWLINE_Do kraja rata Dankl nije dobio novo zapovjedni\xc5\xa1tvo. U sije\xc4\x8dnju 1917. imenovan je zapovjednikom po\xc4\x8dasne carske garde, dok je u kolovozu te iste godine uzdignut u baruna, te mu je dodijeljena titula "von Krasnik". U jesen 1918. Dankl je dobio titulu grofa.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Dankl je umirovljen, te se preselio u Innsbruck. Nakon smrti Conrada 1925. zamijenio je istoga na mjestu kancelara Vojnog rada Marije Terezije koju du\xc5\xbenost je obavljao idu\xc4\x87ih \xc5\xa1est godina. Napisao je vi\xc5\xa1e znanstvenih \xc4\x8dlanaka u kojima je branio nastup austrougarske vojske u Prvom svjetskom ratu posebice od kritika njema\xc4\x8dkih autora. Zagovarao je povratak monarhije, te je bio protivnik Hitlera i Anschlussa._NEWLINE_Viktor Dankl von Krasnik preminuo je 8. sije\xc4\x8dnja 1941. godine u 87. godini \xc5\xbeivota u Innsbrucku, svega tri dana nakon \xc5\xa1to mu je preminula supruga. Pokopan je na groblju Wilten odlukom vojnih vlasti bez vojnih po\xc4\x8dasti.'